รัฐมนตรีว่าการกระทรวงเกษตรและสหกรณ์ ระบุเดินหน้าปรับรูปแบบรับมือภัยแล้งให้มากขึ้น บรรเทาความเดือดร้อนประชาชน
รัฐมนตรีว่าการกระทรวงเกษตรและสหกรณ์ ระบุเดินหน้าปรับรูปแบบรับมือภัยแล้งให้มากขึ้น บรรเทาความเดือดร้อนประชาชนนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวถึงแนวทางการดำเนินงานปี 2563 ว่า กระทรวงจะปรับรูปแบบการรับมือภัยแล้งให้มากขึ้น เพื่อบรรเทาความเดือดร้อนของประชาชน โดยส่งเสริมการปลูกพืชน้ำน้อย พืชอายุสั้นและเลี้ยงสัตว์ รวมถึงการทำอาชีพเสริมอื่นๆ ขณะเดียวกันจะต้องวางแผนการบริหารจัดการน้ำเพื่อที่จะรับมือกับภัยแล้งที่คาดการณ์ว่าปีหน้าจะมีหน้าแล้งที่ยาวนานจนถึงประมาณเดือนพฤษภาคม จากนั้นจึงจะเข้าสู่ฤดูฝนจึงต้องวางแนวทางการเพาะปลูกพืชตามฤดูกาลเพื่อให้เหมาะสมกับปริมาณน้ำที่มีอยู่ ทั้งนี้ขอให้เชื่อมั่นว่าปีหน้าน้ำเพื่อการอุปโภค-บริโภค จะมีปริมาณเพียงพอ รับรองได้ว่าไม่ขาดแคลนน้ำอย่างแน่นอน แม้ว่าปีนี้จะมีปริมาณน้ำน้อยก็ตาม ส่วนการทำฝนหลวงเพื่อเติมน้ำในทุกพื้นที่ทั่วประเทศก็จะดำเนินการอย่างเต็มที่ ซึ่งในพื้นที่ของภาคตะวันตก จะมีการผันน้ำจากเดิม 800 ล้านลูกบาศก์เมตร เป็น 2,000 ล้านลูกบาศก์เมตร เพื่อเข้าไปช่วยเหลือในพื้นที่เสี่ยงประสบปัญหาขาดแคลนน้ำรัฐมนตรีว่าการกระทรวงเกษตรและสหกรณ์ ยังกล่าวในฐานะเลขาธิการพรรคประชาธิปัตย์ ว่า ในปี 2563 พรรคมีแนวทางการเมืองที่จะเสริมสร้างความเข้มแข็งให้มากขึ้น ด้วยการขับเคลื่อนงานในฐานะพรรคร่วมรัฐบาลอย่างเต็มที่ ส่วนการบริหารจัดการภายในพรรคก็มีกระบวนการและกลไก และเตรียมการจัดตั้งสาขาพรรคทั่วประเทศ เพื่อเสริมสร้างความเข้มแข็งในทุกพื้นที่ ส่วนการเตรียมความพร้อมเลือกตั้งท้องถิ่นนั้น ทีมยุทธศาสตร์ของพรรคจะวิเคราะห์และพิจารณาว่าพื้นที่ใดมีความพร้อม ก็จะส่งผู้สมัครลงแข่งขันเลือกตั้ง เช่นเดียวกับการเลือกตั้งผู้ว่ากรุงเทพมหานคร ซึ่งต้องรอความชัดเจนก่อนว่าจะมีการเลือดตั้งเมื่อใด พร้อมยืนยันพรรคประชาธิปัตย์เป็นหนึ่งเดียวและทำงานร่วมรัฐบาลอย่างมีความสุข